Filonomé (dcéra Tragasa)

Filonomé alebo Filonoma (, ) je v gréckej mytológii dcéra Tragasa, druhá manželka kráľa Kykna.Apollodoros, Epitome, E,3,24.

Kráľ Kyknos vládol niekde v okolí Tróje. Jeho prvou manželkou bola Prokleia, dcéra Laomedonta a neskôr sa oženil s Filonomou, dcérou Tragasa. Filonomé sa však nanešťastie zaľúbila do Tenna, syna z jeho prvého manželstva a keďže ju on odmietal, jej láska prerástla na nenávisť a Filonomé sa ho potom a aj jeho sestru Hémitheu snažila pripraviť o život.

Intrigami, pri ktorých jej pomohol aj hudobník Eumolfos, roznecovala proti nim u otca nenávisť a nakoniec dosiahla, že ich dal otec oboch zatvoriť do truhlice a hodiť do mora. Im však ešte nebolo súdené aby zomreli. Truhlicu vlny a morské prúdy doplavili k ostrovu Leukofros pri trójskom pobreží, kde ich vylovili. Tennes sa onedlho stal kráľom ostrova a po rokoch bol ostrov pomenovaný po ňom na Tenedos.Apollodoros, Epitome, E,3,25.

Ale pre Filonomu pripravili Moiry iný osud. Jej niť života sa pretrhla hneď potom, ako sa Kyknos dozvedel, že bol oklamaný. Zradnú Filonomu dal Kyknos za trest zaživa pochovať a jej spolupáchateľa Eumolfa ukameňovať.

 Referencie 

Kategória:Postavy gréckej mytológie